sekcia štátnej starostlivosti o šport

MINISTERSTVO ŠKOLSTVA
SLOVENSKEJ REPUBLIKY
Stromová 1,  813 30 Bratislava 1

Organizáciám, ktorým boli v roku 2009 poskytnuté dotácie – bežné transfery zo štátneho rozpočtu  prostredníctvom rozpočtu Ministerstva školstva SR 

Váš list číslo/ zo dňa
 
Naše číslo	vybavuje/linka		Bratislava
CD-2009-25215/48078-285:10                    Ing. I.Belanová/59374147                                                            22.12. 2009
                                                                    ildiko.belanova@minedu.sk
		 
Vec
Usmernenie k vyúčtovaniu dotácií poskytnutých v roku 2009 formou bežných transferov

	V zmysle smernice Ministerstva školstva SR č. 6/2008-RI z 10. apríla 2008 o poskytovaní dotácií v pôsobnosti Ministerstva školstva SR a zmlúv/dodatkov k zmluvám o poskytnutí dotácie zo štátneho rozpočtu prostredníctvom rozpočtu Ministerstva školstva SR, uzatvorených v roku 2009 medzi Ministerstvom školstva SR a organizáciami na zabezpečenie plnenia úloh v oblasti športu, sekcia štátnej starostlivosti o šport Ministerstva školstva SR zasiela k forme vyúčtovania dotácií poskytnutých v roku 2009 nasledovné usmernenie:
	Na zúčtovanie dotácií poskytnutých v r. 2009 na príslušné projekty v oblasti športu formou bežných transferov sa vzťahujú ustanovenia príslušnej zmluvy/dodatku k zmluve o poskytnutí dotácie zo štátneho rozpočtu prostredníctvom rozpočtu Ministerstva školstva SR uzatvorenej v roku 2009, ustanovenia cit. smernice Ministerstva školstva SR o poskytovaní dotácií v pôsobnosti Ministerstva školstva SR a usmernenie sekcie štátnej starostlivosti o šport Ministerstva školstva SR  k použitiu finančných prostriedkov zo štátneho rozpočtu, poskytnutých z rozpočtu Ministerstva školstva SR na realizáciu Národného programu rozvoja športu v SR v roku 2009 vo forme bežných transferov, ktoré je prílohou k zmluve.
	Zúčtovanie dotácií poskytnutých na projekty v oblasti športu sa predkladá Ministerstvu školstva SR – sekcii štátnej starostlivosti o šport, Stromová 1, 813 30 Bratislava 1, v tlačenej podobe na priložených formulároch, a to osobitne podľa ich účelového určenia - podprogramov a projektov a podľa prislúchajúcich súm finančných prostriedkov, určených na jednotlivé projekty tak ako je to uvedené v zmluve/dodatku k zmluve o poskytnutí dotácie v roku 2009. Účelové určenie (špecifikácia) finančných prostriedkov a ich suma, určená na jednotlivé projekty športu v roku 2009, je uvedená v ustanoveniach čl. I ods. 1 zmluvy o poskytnutí dotácie resp. jej dodatku.
Finančné prostriedky, ktoré sú v zmluve/dodatku k zmluve určené na jednotlivé podprogramy Národného programu rozvoja športu v členení na:
-	šport na školách a rekreačný šport,
-	štátnu športovú reprezentáciu a rozvoj športových odvetví, 
-	športovo-talentovanú mládež,
-	koordináciu projektov a prierezové činnosti
sa zúčtovávajú na osobitných tlačivách  a ak v rámci príslušného podprogramu sú dotácie určené aj na konkrétne projekty (účely) napr. organizovanie významných podujatí na Slovensku, predkladajú sa v rámci podprogramu zvlášť za každý projekt (teda v tomto prípade napr. za konkrétne podujatie). 
Pri zúčtovaní dotácie, poskytnutej na organizovanie významných podujatí na Slovensku a súťaží  olympijských nádejí v sume presahujúcej 10 000 Eur,  je potrebné v zúčtovaní rozpísať jej konkrétne použite (nestačí uviesť len jednu - poskytnutú sumu).
V prípade, že bola dotácia poskytnutá ďalšiemu subjektu (okrem vyššie uvedených prípadov) aj na iné účely v súlade so zmluvou/dodatkom k zmluve, v zúčtovaní sa uvedie zoznam účtovných dokladov konečného prijímateľa dotácie.
Pri zúčtovaní dotácie, poskytnutej na výber a prípravu talentovanej mládeže je potrebné uviesť aj konkrétne útvary talentovanej mládeže (príp. zoznam športovcov, resp. iné účely, ak boli finančné prostriedky poskytnuté na konkrétne účely) spolu s poskytnutou sumou finančných prostriedkov z dotácie  a s účelom ich použitia.
V tejto súvislosti pripomíname, že väčšina organizácií nemá schválené dotácie na všetky podprogramy Národného programu rozvoja športu, takže v takýchto prípadoch sa v zúčtovaní uvedie len ten podprogram resp. projekt, na ktorý bola schválená dotácia v zmluve/dodatku k zmluve.	
Na podprogram (projekty) materiálno-technického rozvoja športu sa poskytujú len kapitálové transfery – investície, na vyúčtovanie ktorých sa vzťahuje osobitné usmernenie Ministerstva školstva SR (ktoré zasielame len dotknutým organizáciám).
	Vo vyúčtovaní dotácií, poskytnutých formou bežných transferov v roku 2009 je potrebné uviesť:
-	vecné vyhodnotenie projektov, na ktoré sa dotácia poskytla, t. j. účelu použitia poskytnutých prostriedkov podľa ich konečného účelového určenia a sumy určenej v zmluve/dodatku k zmluve, 
-	zoznam dokladov slúžiacich k účtovnej evidencii a kontrole čerpania poskytnutej dotácie s uvedením čísla dokladu, zo dňa ...  (uvádza sa presný dátum, nie iba rok 2009), sumy vynaložených finančných prostriedkov v Eur podľa dokladu a konkrétneho účelu ich použitia. V prípade inej meny treba sumu na doklade prepočítať na Eurá aktuálnym kurzom NBS ku dňu realizácie platby. V tejto súvislosti upozorňujeme, že v zúčtovaní môžu byť len doklady s dátumom od 1.1.2009 do 31.12.2009 (ak v zmluve/dodatku k zmluve nie je uvedený iný termín použitia dotácie ako rok 2009).
	Zúčtovanie prostriedkov (podľa zoznamu dokladov), ktoré boli v zmluve/dodatku k zmluve v rámci podprogramu alebo projektu účelovo určené na konkrétne účely (napr. mzdy trénerov reprezentácie, mzdy zamestnancov aparátu, ocenenie športovcov, organizovanie podujatia ...) je potrebné predložiť vždy osobitne na samostatnom tlačive (príloha č. 2) s označením príslušného účelu v hlavičke tlačiva. Na jednotlivých stranách tlačiva je potrebné uvádzať aj medzisúčty a čísla strán. V prípade, že nepoužijete formát tlačiva, ktorý je uverejnený na internetovej stránke Ministerstva školstva SR, žiadame Vás, aby bola presne dodržaná forma zúčtovania so všetkými požadovanými informáciami v stanovenej štruktúre. Tlačivá  (prílohy) k vyúčtovaniu dotácií sú uverejnené na internetovej stránke Ministerstva školstva SR http://www.minedu.sk/SPORT/sport.htm a sú k dispozícii na stiahnutie.
     Ak na niektorý projekt bola vyčerpaná nižšia suma finančných prostriedkov než je schválená v zmluve/dodatku k zmluve a na iný projekt vyššia (bez schválenia jej zvýšenia dodatkom k zmluve), nedočerpanú sumu, poskytnutú na príslušný účel je potrebné bezpodmienečne vrátiť na účet Ministerstva školstva SR (bez osobitného vyzvania Ministerstvom školstva SR), nakoľko sa čerpanie dotácie určenej na rôzne účely nemôže vyrovnať (ani v rámci podprogramu) a takto predložené celkové čerpanie dotácií sa ani za jednotlivé projekty nemôže akceptovať ako použitie dotácie podľa jej účelového určenia (okrem ďalej uvedenej výnimky).
Výnimku z toho tvoria len mzdy trénerov a zamestnancov aparátu, u ktorých sa síce v prípade prekročenia ich sumy schválenej v zmluve, musí prevyšujúca čiastka uhradiť z iných - vlastných finančných zdrojov organizácie, ale v prípade ich nedočerpania je možné nevyčerpanú čiastku použiť do konca r. 2009 na ostatné úlohy organizácie v rámci toho istého podprogramu, a to na úlohy, ktoré sú v zmluve/dodatku k zmluve uvedené v minimálnej výške. V takýchto prípadoch treba uviesť, že k zvýšeniu zúčtovanej čiastky na príslušný projekt došlo na základe presunu nedočerpanej sumy mzdových prostriedkov. Obdobne sa môže postupovať aj v prípade zúčtovania finančných prostriedkov, určených v maximálnej výške na režijné náklady organizácie.
V súvislosti so zúčtovaním miezd zamestnancov aparátu a trénerov uvádzame, že pod mzdami podľa zmluvy/dodatku k zmluve (vrátane príslušných odvodov) sa rozumejú prostriedky určené na platy zamestnancov (trénerov reprezentácie a mládeže a pracovníkov aparátu), ktorí sú v zamestnaneckom pomere s organizáciou – prijímateľom dotácie. V prípade miezd trénerov mládeže ide aj o prostriedky, ktoré organizácia – prijímateľ dotácie refunduje inej organizácii, ak je s ňou príslušný tréner v pracovnom pomere. V rámci dotácií určených na mzdy sa nezúčtovávajú odmeny pracovníkov, ktorí vykonávali pre organizáciu činnosti na základe dohôd o prácach vykonávaných mimo pracovného pomeru, živnosti alebo mandátnych a príkazných zmlúv, príplatky, náhrady za pracovnú pohotovosť, odmeny, ostatné osobné vyrovnania, doplatky k platu, príspevky do doplnkových dôchodkových poisťovní a na starobné dôchodkové sporenie. 
Pre správne zúčtovanie dotácií, určených v roku 2009 na mzdové a režijné výdavky  zároveň uvádzame nasledovné dôležité záväzné  ustanovenia, vzťahujúce sa na mzdové a režijné náklady organizácie (uvedené v usmernení sekcie štátnej starostlivosti o šport Ministerstva školstva SR k použitiu finančných prostriedkov zo štátneho rozpočtu, poskytnutých z rozpočtu Ministerstva školstva SR na realizáciu Národného programu rozvoja športu v roku 2009 vo forme bežných transferov, ktoré je prílohou k zmluve):
- Priemerná prepočítaná výška finančných prostriedkov na mzdové náklady zamestnancov aparátu a trénerov reprezentácie a mládeže nesmie v kalendárnom roku 2009 prekročiť sumu 10 000 Eur, pripadajúcu na 1 plný pracovný úväzok a u žiadneho zamestnanca a trénera s plným pracovným úväzkom nesmie v kalendárnom roku presiahnuť sumu 11 650 Eur za kalendárny rok. Uvedené prepočty miezd sa pritom vzťahujú osobitne na zamestnancov aparátu, osobitne na trénerov reprezentácie a osobitne na trénerov mládeže. 
- Zmenu (zníženie) sumy finančných prostriedkov určených v maximálnej výške na mzdové a na režijné náklady môže vykonať organizácia podľa vlastných potrieb v súlade so zmluvou a len v tom zmysle, že o zníženú čiastku mzdových resp. režijných nákladov sa zvýšia výdavky, určené v minimálnej výške na „ostatné úlohy“ resp. ďalšie úlohy organizácie určené v zmluve o poskytnutí dotácie v minimálnej výške. 
 - V zúčtovaní dotácií sa do režijných nákladov môžu zahrnúť výdavky spojené s prevádzkou organizácie ako je najmä nájomné, energie, voda, komunikácie (poštové a telekomunikačné služby), materiál (nákup výpočtovej techniky, kancelárskeho zariadenia a kancelárskych potrieb), údržba (kancelárskych a skladových priestorov a zariadenia, výpočtovej a telekomunikačnej techniky, softveru,), prevádzka a údržba motorových vozidiel (zákonné a havarijné poistenie, nákup pohonných hmôt), výdavky spojené so zasadnutiami  orgánov a komisií a so služobnými cestami zamestnancov aparátu príp. funkcionárov (cestovné, stravné, ubytovanie), ekonomické a právne služby, výdavky súvisiace so zamestnancami organizácie (napr. nákup stravných lístkov), poplatky za mobilné telefóny, príslušenstvo do PC neinvestičného charakteru, bankové poplatky, spracovanie účtovníctva, a pod.. Tieto výdavky nie je možné započítať do žiadnej inej účelovej položky resp. účelového určenia, ani vyúčtovať v ostatných výdavkoch organizácie. Zdôrazňujeme to z toho dôvodu, že niektoré organizácie časť režijných výdavkov nesprávne zúčtovávali aj v predchádzajúcom roku ako ostatné výdavky organizácie. Upozorňujeme preto všetky dotknuté subjekty, že v prípade takéhoto zúčtovania režijných výdavkov, sa to bude posudzovať ako neoprávnené použitie dotácie a príslušnú sumu finančných prostriedkov  bude musieť príslušná organizácia vrátiť do štátneho rozpočtu.	
Do ostatných výdavkov možno v zúčtovaní zahrnúť (okrem mzdových a režijných nákladov) všetky ostatné náklady organizácie neinvestičného charakteru, týkajúce sa daného podprogramu (projektu), ktorých bližšia špecifikácia je uvedená v usmernení sekcie štátnej starostlivosti o šport Ministerstva školstva Slovenskej republiky k použitiu bežných transferov, poskytnutých z rozpočtu MŠ SR na realizáciu Národného programu rozvoja športu v SR v roku 2009, ktoré je prílohou k zmluve o poskytnutí dotácie uzavretej medzi Ministerstvom školstva SR a príslušnou organizáciou – prijímateľom dotácie v roku 2009.
	Ministerstvo školstva SR okrem správneho predloženia zúčtovania dotácie zároveň upozorňuje aj na jej jednoznačnú evidenciu a vykazovanie použitia na prvotných účtovných dokladoch (ktoré sú uložené v organizácii a slúžia aj pre potreby kontrolných orgánov), konkrétne napr. na vyznačenie príslušných výdavkov, týkajúcich sa dotácie zo štátneho rozpočtu resp. týkajúcich sa iných – vlastných zdrojov organizácie, pokiaľ nie všetky výdavky na doklade (faktúre)  boli hradené len z poskytnutej dotácie. V zúčtovaní dotácie je potrebné  uvádzať plné názvy používaných výrazov, a nie len  skratky ako napr. DPC (dohoda o pracovnej činnosti).
V súvislosti s opakujúcimi sa kontrolnými zisteniami ako aj vzhľadom na doterajšie  nepresnosti a nezrovnalosti vo vyúčtovaniach  dotácií si dovoľujeme taktiež znova upozorniť všetky dotknuté subjekty na dôsledné dodržanie  ustanovení zmluvy o poskytnutí dotácie v roku 2009 (resp. jej dodatkov) a  aby si opätovne pozorne preštudovali cit. usmernenie Ministerstva školstva SR k použitiu dotácií v roku 2009 a   k  zúčtovaniu dotácií pristúpili s maximálnou zodpovednosťou,  t. j., aby zúčtovanie predložili včas, v požadovanej forme na priložených tlačivách a kompletne so všetkými náležitosťami a s jednoznačným uvedením sumy poskytnutej a zúčtovanej dotácie podľa príslušného podprogramu/projektu a jej účelového určenia.
          V  prípade nedodržania niektorého z ustanovení uvedených v zmluve o poskytnutí dotácie v roku 2009 (a jej  príp. dodatku), podľa ktorých sa prijímateľ dotácie o. i. zaviazal, že v termíne do 25.1.2010 (ak v zmluve/dodatku k zmluve nie je uvedený iný termín použitia dotácie ako rok 2009),  predloží sekcii štátnej starostlivosti o šport Ministerstva školstva SR zúčtovanie poskytnutej dotácie podpísané štatutárnym zástupcom organizácie (ktoré je aj jednou z podmienok pre poskytnutie dotácie v rozpočtovom roku 2010), Ministerstvo školstva SR pristúpi k sankciám podľa čl. 3 zmluvy. 	
          V  súvislosti s prostriedkami štátneho rozpočtu, ktoré sa nepoužili do 31. decembra 2009, upozorňujeme na  povinnosť ich  vrátenia bez zbytočného odkladu a bez osobitného vyzvania Ministerstvom školstva SR  na účet č. 7000063900/8180 VS 10, vedený v Štátnej pokladnici pre Ministerstvo školstva SR. V takomto prípade je vo vyúčtovaní potrebné uviesť, že nevyčerpané prostriedky boli vrátené na uvedený účet Ministerstva školstva SR. Nevyčerpané prostriedky štátneho rozpočtu sa nevracajú, ak ich celková suma za organizáciu nepresiahne  5 Eur  (vrátane kapitálových transferov).
Ministerstvo školstva SR zároveň upozorňuje na povinnosť organizácie - odviesť k 10. januáru 2010 (nie k  inému termínu) na účet č. 7000063812/8180 VS 10, vedený v Štátnej pokladnici pre Ministerstvo školstva SR, výnosy z prostriedkov štátneho rozpočtu. Z výnosov je možné odpočítať daň úrokov a poplatok za vedenie účtu. Nie je možné odpočítať poplatky za bankové operácie a ostatné bankové služby napr. poplatok za zaslanie výpisu z účtu. V príkaze na prevod finančných prostriedkov je potrebné uviesť v správe pre prijímateľa t. j.  pre Ministerstvo školstva SR, či ide o výnosy z prostriedkov štátneho rozpočtu alebo o vrátenie nevyčerpaných finančných prostriedkov. V oboch prípadoch, tak pri vrátení nepoužitých prostriedkov ako aj pri poukázaní výnosov z prostriedkov štátneho rozpočtu na účet Ministerstva školstva SR,  je bezpodmienečne nutné  zaslať sekcii štátnej starostlivosti o šport – odboru financovania športu Ministerstva školstva SR  avízo k poukázaniu prostriedkov  t. j. list, v ktorom sa uvedie, o aké prostriedky ide (výnosy alebo vratky), v akej výške a v prípade nepoužitých prostriedkov z akého podprogramu/projektu a účelu sa vracajú.
Odvody výnosov, vrátenie nepoužitých prostriedkov, zaslanie avíz, predloženie zúčtovania dotácií a pod. je povinný  vykonať prijímateľ, s ktorým Ministerstvo školstva SR uzavrelo zmluvu na rok 2009, a nie tretí subjekt. Z toho vyplýva, že v prípade poskytnutia dotácie ďalšiemu subjektu (ak to umožnili podmienky uvedené v zmluve alebo jej dodatku), prijímateľ dotácie musí zabezpečiť, aby  tretí subjekt v dostatočnom časovom predstihu splnil povinnosti uvedené v zmluve medzi Ministerstvom školstva SR a prijímateľom dotácie. Tretí subjekt však v žiadnom prípade nevykonáva povinnosti uvedené v zmluve, priamo voči Ministerstvu školstva SR (t. z. neodvádza výnosy a nevracia nepoužité prostriedky na účty Ministerstva školstva SR, nezasiela avíza a nepredkladá zúčtovanie Ministerstvu školstva SR), ale prostredníctvom organizácie, ktorá mu finančné prostriedky poskytla.
Žiadne finančné prostriedky  sa  však neposielajú na účet Ministerstva školstva SR poštovou poukážkou.
Vyúčtovanie poskytnutých dotácií žiadame zaslať spolu za všetky podprogramy/projekty a za všetky subjekty v pôsobnosti príslušnej organizácie Ministerstvu školstva SR, Sekcii štátnej starostlivosti o šport, Stromová 1, 813 30 Bratislava v termíne do 25.1.2010 (ak v zmluve/dodatku k zmluve nie je uvedený iný termín použitia dotácie ako rok 2009). Vyúčtovanie zaslané v elektronickej podobe alebo faxom nebude akceptované.
Všetky ustanovenia tohto usmernenia k vyúčtovaniu dotácií poskytnutých v roku 2009 formou bežných transferov (okrem termínu predloženia zúčtovania) sa vzťahujú aj na organizácie, ktoré majú v zmluve/dodatku k zmluve uvedený iný termín použitia dotácie ako rok 2009. V takýchto prípadoch je potrebné predložiť vyúčtovanie poskytnutej dotácie v termíne uvedenom v zmluve/dodatku k zmluve alebo do 15 dní po uplynutí termínu použitia dotácie uvedeného v zmluve/dodatku k zmluve.
Záverom si dovoľujeme upozorniť všetky dotknuté subjekty, že podľa § 11 ods. 3 písm. a) zákona č. 300/2008 o organizácii a podpore  športu a o zmene a doplnení niektorých zákonov dotáciu nemožno poskytnúť žiadateľovi, ktorý o. i. nemá vyrovnané finančné vzťahy so štátnym rozpočtom za predchádzajúce roky.

	S úctou

Prílohy

	Mgr. Pavol Macko
                                                                                                           generálny riaditeľ sekcie